**ΑΣΚΗΣΕΙΣ ΠΕΡΙΛΗΨΗ**

**1. Να βρείτε ποιος από τους τίτλους που δίνονται είναι κατάλληλος να συνοψίσει το περιεχόμενο όλου του κειμένου, αλλά και κάθε παραγράφου. Να γράψετε κάθε τίτλο στη**

**σωστή θέση. Ένας από αυτούς τους τίτλους δεν θα χρησιμοποιηθεί.**

**ΤΙΤΛΟΣ**

**ΚΕΙΜΕΝΟΥ**

**1**

*Σε μια μεγάλη οριζόντια επιφάνεια στη Ζυρίχη, στην Ελβετία, υπάρχει μια αφίσα που δείχνει το κεφάλι ενός ανθρώπου δυο φορές, τη μία δίπλα στην άλλη. Τα κεφάλια έχουν μόνο μία διαφορά: ανάμεσα στα χείλη του ενός βρίσκεται ένα τσιγάρο, ενώ στου άλλου μία πιπιλιά. Υποτίθεται ότι το μήνυμα είναι προφανές, εφόσον δεν υπάρχουν λόγια στην αφίσα.*

**2**

*Χωρίς να το συνειδητοποιούν, οι σχεδιαστές αυτής της αφίσας λένε περισσότερα από όσα θα ήθελαν για τις υπηρεσίες που προσφέρει το κάπνισμα. Με μία απλή εικόνα εξήγησαν γιατί τόσα εκατομμύρια άνθρωποι είναι έτοιμοι να διακινδυνεύσουν έναν οδυνηρό θάνατο, καθώς οι πνεύμονές τους κατακλύζονται από τα καρκινικά κύτταρα.*

**3**

*Η αφίσα υποτίθεται φυσικά ότι έχει σκοπό να κάνει τους καπνιστές να ντραπούν, επειδή τους παρουσιάζει να είναι ανώριμοι σαν μωρά. Αλλά μπορεί να ερμηνευθεί και αντιστρόφως. Αν ο άνδρας με την πιπιλά βρίσκει σ’ αυτήν κάποια παρηγοριά, τότε το λάθος είναι ότι αυτό το τμήμα της εικόνας φαίνεται τόσο παιδαριώδες. Τώρα κοιτάξτε το άλλο κεφάλι -εδώ βρίσκεται η λύση του προβλήματος. Το τσιγάρο προσφέρει παρηγοριά όπως και η πιπίλα, και αυτομάτως το παιδαριώδες στοιχείο εξαφανίζεται.*

**4**

*Από αυτή την άποψη, θα μπορούσε να είναι μια διαφήμιση του καπνίσματος για εκείνους που δεν έχουν ακόμη ανακαλύψει την παρηγορητική ιδιότητά του. Κάπνισε ένα τσιγάρο και θα ηρεμήσεις, χωρίς να αισθάνεσαι ανώριμος!*

**5**

*Ακόμη όμως και αν δεν αντιστρέψουμε κατ’ αυτόν τον τρόπο το καλοπροαίρετο μήνυμα, μας παρέχει ωστόσο ένα πολύτιμο στοιχείο για το παγκόσμιας κλίμακας πρόβλημα του καπνίσματος που αντιμετωπίζουμε σήμερα. Είναι ένα πρόβλημα που μόλις πρόσφατα αρχίσαμε να χειριζόμαστε σοβαρά.*

**6**

*Σε πολλές χώρες έχουν ξεκινήσει ευρείας κλίμακας εκστρατείες, για να θορυβήσουν τους καπνιστές ενώπιον του κινδύνου που συνεπάγεται η επιβάρυνση των πνευμόνων τους με καρκινογόνο καπνό. Οι διαφημίσεις τσιγάρων έχουν απαγορευθεί στην τηλεόραση κι έχουν γίνει άπειρες συζητήσεις με στόχο να αποτρέψουν τα παιδιά από την κακή συνήθεια. Έχουν προβληθεί ταινίες που δείχνουν παθητικούς καπνιστές σε νοσοκομεία σε προχωρημένο στάδιο καρκίνου των πνευμόνων. Μερικοί καπνιστές έχουν αντιδράσει έξυπνα και έχουν σταματήσει το κάπνισμα. Άλλοι, αγχώθηκαν τόσο πολύ, ώστε άναψαν κι άλλο τσιγάρο, για να ηρεμήσουν. Μ’ άλλα λόγια, το πρόβλημα αντιμετωπίζεται, αλλά δεν λύνεται.*

**7**

*Όταν απλώς συμβουλεύουμε τους ανθρώπους να μη κάνουν κάτι επειδή είναι βλαβερό, τους λέμε κάτι σωστό αλλά όχι και με μακροπρόθεσμα αποτελέσματα. Είναι σαν να χρησιμοποιούμε τον πόλεμο για να λύσουμε το πρόβλημα του υπερπληθυσμού. Ο πόλεμος σκοτώνει εκατομμύρια ανθρώπους, αλλά μόλις τελειώνει έχουμε μία έκρηξη του ρυθμού των γεννήσεων και ο πληθυσμός αυξάνεται πάλι. Ομοίως, κάθε φορά που επισημαίνονται οι κίνδυνοι του καπνίσματος, χιλιάδες καπνιστές σταματούν το κάπνισμα, αλλά όταν η επισήμανση σταματά, τα κέρδη των καπνοπαραγωγών εκτοξεύονται ξανά.*

**8**

*Το μεγάλο λάθος των αντικαπνιστικών εκστρατειών είναι ότι σπανίως θέτουν το βασικό ερώτημα: τι είναι αυτό που κάνει τους ανθρώπους να καπνίζουν; Προφανώς θεωρούν το κάπνισμα είδος εξάρτησης από τοξικές ουσίες και συγκεκριμένα από τη νικοτίνη. Φυσικά, ισχύει και αυτή η αιτία, αλλά δεν είναι η μοναδική. Πολλοί άνθρωποι δεν εισπνέουν τον καπνό του τσιγάρου τους. Επομένως, αυτό που προκαλεί την εξάρτησή τους από το κάπνισμα πρέπει να αναζητηθεί αλλού.*

**9**

*Η απάντηση βρίσκεται στην ψυχολογική ανάγκη να απασχολούμε με κάτι το στόμα μας, η οποία καλύπτεται, όταν κρατάμε ένα αντικείμενο ανάμεσα στα χείλη και αυτή η απάντηση παρέχει εξήγηση και για όσους εισπνέουν τον καπνό. Μέχρι να διερευνηθεί αυτή η πλευρά του καπνίσματος, δεν θα ελπίζουμε στην εξάλειψή του από την αγχωτική και κακομαθημένη κοινωνία μας.*

**α) Η συνηθισμένη αλλά ανεπαρκής αντίληψη για τις αιτίες του καπνίσματος. β) Το περιεχόμενο της αντικαπνιστικής αφίσας**

**γ) Το συνηθισμένο περιεχόμενο και αποτέλεσμα των αντικαπνιστικών εκστρατειών δ) Πώς δικαιολογείται το περιεχόμενο της αφίσας**

**ε) Μια απρόβλεπτη ερμηνεία**

**στ) Πόσο διαρκεί το αποτέλεσμα των αντικαπνιστικών εκστρατειών ζ) Η πραγματική χρησιμότητα της αφίσας**

**η) Το απρόβλεπτο αποτέλεσμα της αφίσας**

**θ) Το βαθύτερο κίνητρο των καπνιστών ι) Η καλλιτεχνική αξία της αφίσας**

**ια) Επικίνδυνη συνήθεια**

**2. Για καθεμιά από τις ακόλουθες παραγράφους, να διατυπώσετε το θέμα και να εντοπίσετε τα κύρια συστατικά.**

|  |  |  |
| --- | --- | --- |
| **ΠΑΡΑΓΡΑΦΟΙ** | **ΘΕΜΑ** | **ΚΥΡΙΑ ΣΥΣΤΑΤΙΚΑ** |
| **1.** Οι Γιατροί Χωρίς Σύνορα, από το '89 μέχρι σήμερα, έφεραν τα πάνω-κάτω σ’ αυτές τις περιοχές. Έκαναν τον θάνατο ζωή κι έσβησαν τον χθεσινό εφιάλτη ημερεύοντας τους ανθρώπους και δημιουργώντας προϋποθέσεις συνύπαρξης με τους ντόπιους. Οργάνωσαν από το τίποτε και χωρίς ηλεκτρικό ρεύμα εξεταστικά κέντρα για την πρόληψη αλλά και τη θεραπεία των ασθενειών. Καταπολέμησαν τον υποσιτισμό, τις αναπνευστικές λοιμώξεις, τις μολύνσεις, τη διάρροια, που είναι μια από τις πρώτες αιτίες θανάτου εδώ.  **2.** Η αλλαγή είναι πολύ σημαντικό πράγμα για μένα. Ως δάσκαλοι πρέπει να πιστεύουμε στην αλλαγή, πρέπει να γνωρίζουμε ότι είναι εφικτή, αλλιώς γιατί να διδάσκουμε; Κάθε φορά που διδάσκεις κάτι σε κάποιον, κάτι συμβαίνει και ξεπηδάει από αυτό ένας νέος άνθρωπος. Δεν καταλαβαίνω γιατί οι άνθρωποι δεν φλέγονται από τη λαχτάρα να μάθουν, γιατί δεν το βλέπουν σαν την μεγαλύτερη περιπέτεια του κόσμου - αφού είναι μια διαδικασία μεταμόρφωσης. Κάθε φορά που μαθαίνουμε κάτι νέο, γινόμαστε κάτι νέο. Γι’ αυτό |  |  |

είναι τόσο συναρπαστικό πράγμα η μάθηση και δεν θα

'πρεπε ποτέ να γίνει αγγαρεία.

**3.** Καθώς διαβάζετε αυτή την παράγραφο, φαντασθείτε ότι κάποιος που βρίσκεται πίσω σας φωνάζει το όνομά σας. Τι θα κάνετε; Πιθανότατα θα γυρίσετε να κοιτάξετε. Μια τέτοια κίνηση είναι φυσική, αλλά σε καμιά περίπτωση δεν είναι απλή. Εκατοντάδες χιλιάδες νευρικά κύτταρα στον εγκέφαλό σας θα πρέπει να ε- νεργοποιηθούν, προκειμένου να ενορχηστρωθεί μια τέτοια κίνηση. Και στους ώμους, στο λαιμό, στο κεφάλι, εκατοντάδες μυϊκά κύτταρα θα πρέπει να συσπασθούν κατάλληλα για να μπορέσετε να στραφείτε προς τα πίσω. Είναι σαφές ότι αισθητικά νευρικά κύτταρα συ- γκεντρώνουν πληροφορίες τις οποίες στέλνουν στον εγκέφαλο. Αλλά εκεί, σε ένα αφάνταστα περίπλοκο νευρικό δίκτυο, συμβαίνει κάτι που παραμένει ακόμη μυστικό.

**4.** Παγιδευμένη στο αυτοκίνητο, σ’ ένα από τα συνήθη μποτιλιαρίσματα του μεσημεριού, ζω την παράνοια αυτής της πόλης. Όπου το αυτοκίνητο δεν εκμηδενίζει τις αποστάσεις. Τις δημιουργεί. Στην Αθήνα έχει χαθεί ορι- στικά η εικόνα των αποστάσεων. Μόνο όγκοι παρουσιάζονται μπροστά σου. Δεν υπάρχει ορίζοντας. Δεν υπάρχουν χρώματα. Δεν υπάρχουν σαφείς ήχοι αλλά

ένας διαρκής βόμβος.

**3. Σε μια σχολική εκδήλωση για τα κόμιξ και την ιστορία τους, αναλαμβάνετε να ετοιμάσετε μία αφίσα, όπου θα αναφέρονται επιγραμματικά τα στάδια της εξέλιξης του Μίκυ Μάους. Το ακόλουθο κείμενο παρέχει πληροφορίες γι’ αυτή την εξέλιξη. Να το διαβάσετε και να διατυπώσετε έναν πλαγιότιτλο για κάθε παράγραφο. Αυτοί οι πλαγιότιτλοι θα αποτελέσουν το περιεχόμενο της αφίσας.**

**Μίκυ, ο πολιτικός**

**Πώς γεννήθηκε ο διάσημος ήρωας**

1. Στη δεκαετία του 20, όταν ο διάσημος ποντικός έκανε την εμφάνισή του, η Αμερική ζούσε ακόμη στους τρελούς ρυθμούς της τζαζ. Η ασπρόμαυρη φιγούρα του ποντικού εξέπεμπε, στα πρώτα εκείνα κινούμενα σχέδια, το αισιόδοξο κλίμα της εποχής με τον πιο χαρακτηριστικό τρόπο: ταξιδιάρης ανοιχτόκαρδος, τρελά ερωτευμένος με τη Μίνι, ο Μίκυ Μάους ήταν ένα γνήσιο τέκνο της «εποχής των ψευδαισθήσεων», ένας από τους χρυσοθήρες των ονείρων που η επόμενη δεκαετία προσγείωσε ανώμαλα

2. Όταν, δύο χρόνια μετά την κινηματογραφική του πρεμιέρα, έκανε την πρώτη εμφάνιση στα κόμιξ, τίποτε δεν ήταν ίδιο στον Μίκυ και στην Αμερική. Ο μύθος της περιούσιας χώρας με τους

ποταμούς των δολαρίων είχε αρχίσει να καταρρέει μετά από τη μεγάλη οικονομική κρίση της δεκαετίας του 20. Ο ποντικός συνέχισε να πρωταγωνιστεί, αλλά η φιλοσοφία του άλλαξε. Ο Μίκυ εγκατέλειψε την ανέμελη ζωή, ανασκουμπώθηκε και έδωσε προτεραιότητα στη φροντίδα και προστασία του κοινωνικού περίγυρου. Συνέχισε βέβαια να ταξιδεύει μέχρι τα πέρατα του κόσμου, πολεμώντας πειρατές, οδηγώντας ριψοκίνδυνα αμάξια, αεροπλάνα και βαπόρια, ανακαλύπτοντας κρυμμένους θησαυρούς και χαρίζοντας στους αναγνώστες το χαρωπό εισιτήριο για την ονειροπόληση. Όμως, σιγά σιγά ο Μίκυ Μάους άρχισε να περιορίζει την ακτίνα δράσης του και να τριγυρνά όλο και περισσότερο στους δρόμους της γενέθλιας επαρχιακής πόλης του.

3. Ο Δεύτερος Παγκόσμιος πόλεμος δεν μπορούσε φυσικά να τον αφήσει αδιάφορο. Μαζί με τους υπόλοιπους ήρωες του Ντίσνεϋ, ντύθηκε στο χακί και πολέμησε με το γνωστό του θάρρος τις δυνάμεις του Άξονα. Στις ιστορίες της περιόδου εκείνης ο Μίκυ συγκρούστηκε αρκετές φορές με τον Μαύρο Πιτ, τον κάπταιν Γύπα και άλλους κακοποιούς οι οποίοι, για τις ανάγκες της εποχής είχαν φορέσει τον μανδύα του κατασκόπου.

4. Από τη δεκαετία του 60, ο Μίκυ Μάους, ενταγμένος πλέον στο αστικό τοπίο της μεταπολεμικής ζωής, έχοντας αλλάξει αρκετά στοιχεία του παλαιότερου χαρακτήρα του και έχοντας αντικαταστήσει την πρώτη φορεσιά του (κόκκινο πανταλονάκι που συγκρατούσαν δύο κίτρινα κουμπιά) με ένα κομψό κοστούμι, πορεύθηκε προς τους μοντέρνους καιρούς μας. Ο παλιός τυχοδιώκτης και ενθουσιώδης εραστής που διέλυε τους αντιπάλους του, χρησιμοποιούσε βαριά όπλα, πετούσε βόμβες και μετέτρεπε την οθόνη σε θορυβώδη πεδία μάχης, έδωσε τη θέση του σε έναν πρόσχαρο και προσγειωμένο τύπο, έναν συνεσταλμένο όσο και ευγενή γόη, ένα είδος... γιάπι των τρωκτικών!

5. Ωστόσο σήμερα, εβδομήντα χρόνια μετά την εμφάνισή του, ακόμη και αν ο πολίτης Μίκυ φαίνεται προσαρμοσμένος στα δεδομένα της σύγχρονης ζωής, φροντίζει πάντοτε να δραπετεύει στους εξωτικούς παραδείσους της ανέμελης περιπέτειας, κάθε φορά που οι σχεδιαστές του προσφέρουν την κατάλληλη ευκαιρία.

**Πλαγιότιτλοι**

**1...................................................................**

**2...................................................................**

**3...................................................................**

**4....................................................................**

**5...................................................................**

**4. Αφού διαβάσετε το ακόλουθο κείμενο, να συμπληρώσετε στον πίνακα τους πλαγιότιτλους των παραγράφων και των νοηματικών ενοτήτων.**

**Τι θα κάνουμε με τόσα σκουπίδια;**

1. Από την εποχή της Βιομηχανικής Επανάστασης ο πλούτος και η φήμη πηγαίνουν σ’ εκείνους που επινοούν μηχανές και μεθόδους κατανάλωσης των παγκοσμίων αποθεμάτων άνθρακα, πετρελαίου και άλλων υλικών. Ίσως όμως τώρα έφθασε ο καιρός που θ’ αρχίσουμε να ανταμείβουμε όσους κατασκευάζουν μηχανές που χρησιμοποιούν τα σκουπίδια της βιομηχανίας.

2. Ο άνθρωπος από την αρχή της Ιστορίας χρησιμοποίησε τα υλικά που έβρισκε δίπλα του. Κατασκεύαζε τα εργαλεία, τα όπλα και τα ρούχα του από πέτρα, ξύλο ή δέρμα ζώων αντιστοίχως. Άλλαζε μόνο το σχήμα και όχι τη σύσταση των υλικών. 'Οταν τα ρούχα του φθείρονταν, τα πετούσε. Ο ήλιος, η βροχή και ο χρόνος οδηγούσαν στην αποσύνθεσή τους και στην απορρόφησή τους από το έδαφος.

3. Από κάποια στιγμή της Ιστορίας, ο άνθρωπος έγινε πιο επιδέξιος στην κατασκευή αντικειμένων. Δεν χρειαζόταν πλέον να πετάει τόσο συχνά τα εργαλεία και τα ρούχα του. Μεταβάλλοντας τη σύσταση των πρώτων υλών μπορούσε να κατασκευάσει πιο ανθεκτικές παραλλαγές των φυσικών υλικών, οι οποίες ήταν εντελώς τεχνητές. Διέπραξε το σφάλμα να φτειάξει σχεδόν αναλλοίωτα αντικείμενα. Το αποτέλεσμα, ιδιαίτερα για τις βιομηχανικές χώρες, είναι ένα όλο και διογκούμενο βουνό από σκουπίδια.

4. Ποιο είναι το πιο δύσκολο είδος σκουπιδιών; Όσο και αν φαίνεται παράξενο, τα πλαστικά είναι το χειρότερο, παρ’ όλο που αποτελούν μόνο το ένα πέμπτο της συνολικής ποσότητας των στερεών ρυπαντών σε μία βιομηχανική χώρα. Αλλά αυτό το ένα πέμπτο αντιπροσωπεύει περισσότερο από

15.000.000 τόνους σκουπιδιών το χρόνο, τα οποία σπανίως συμφέρει οικονομικά να ανακυκλωθούν.

5. Εκτός από την ανακύκλωση, ποιος άλλος τρόπος αντιμετώπισης των πλαστικών σκουπιδιών

υπάρχει; Η καταστροφή τους είναι μία απάντηση. Η κύρια δυσκολία εδώ είναι ότι η καύση πολλών τύπων πλαστικών παράγει τοξικά αέρια, ενώ άλλοι τύποι καταστρέφουν τα μηχανήματα που χρησιμοποιούνται για την πολτοποίησή τους. Η κατάσταση μπορεί να βελτιωθεί μέσω μιας ευρύτερης χρήσης βιοδιασπώμενων πλαστικών που αποσυντίθενται σε λίγο χρόνο, όπως τα φυσικά υλικά. Δυστυχώς, αυτό το πλαστικό δεν μπορεί, για ευνόητους λόγους, να χρησιμοποιηθεί για την κατασκευή κτηρίων και οχημάτων.

6. Κάθε χρόνο, τα οικιακά σκουπίδια υπολογίζεται ότι περιέχουν 20 εκατομμύρια τόνους σιδήρου και χάλυβα και 30 εκατομμύρια τόνους γυαλιού και άλλων χρήσιμων υλικών. Φυσικά, εκείνοι που εκμεταλλεύονται αυτά τα σκουπίδια προσδοκούν κέρδη από αυτή τη δουλειά. Το πρόβλημα βρίσκεται στην απροθυμία των αρχών να διαθέσουν χρήματα σε συστήματα επιλογής -είναι πιο φθηνό να στοιβάζουμε τα σκουπίδια σε χωματερές ή να τα παραχώνουμε σε ένα παλιό ορυχείο. Κάποια μέρα όμως δεν θα υπάρχουν πλέον ακάλυπτοι χώροι και ανοίγματα στο έδαφος. Όταν έλθει αυτή η ημέρα, ίσως οι κυβερνήσεις και τα τοπικά συμβούλια συνειδητοποιήσουν ότι τα εργοστάσια ανακύκλωσης, όπως τα νοσοκομεία και οι άλλες κοινωνικές υπηρεσίες, πρέπει να χρηματοδοτούνται, επειδή τα έχουμε ανάγκη περισσότερο από τα χρήματα.

7. Το αυτοκίνητο, το σύμβολο του εικοστού αιώνα, γέννησε μια καινούργια βιομηχανία: αυτήν της πολτοποίησής του. - Αυτά τα αστραφτερά αντικείμενα, κατασκευασμένα από πολύτιμο χάλυβα, χαλκό και άλλα υλικά που αρχίζουν να καταστρέφονται μετά από μερικά χρόνια, συνήθως εγκαταλείπονται και σκουριάζουν στην άκρη των εθνικών οδών, σε χωράφια ή στους δευτερεύοντες δρόμους των πόλεων. Ωστόσο, τα μηχανήματα συμπίεσης μπορούν να τα μετατρέψουν σε μία μάζα πάχους περίπου 80 εκατοστών που τροφοδοτεί τους φούρνους χάλυβα, για να αρχίσει από την αρχή ο βιομηχανικός κύκλος των υλικών.

8. Αυτή η συστηματική επίθεση εναντίον των σκουπιδιών στις πόλεις μας είναι απαραίτητη, αν θέλουμε να προλάβουμε το πρόβλημα της μείωσης των πρώτων υλών του πλανήτη μας, που είναι βέβαια πεπερασμένες. Οι βιομηχανίες αυτοκινήτων και χαρτιού έχουν βέβαια δώσει ένα καλό

παράδειγμα, αλλά είναι δύσκολο να αντικρούσουμε μια λύση άλλη που πρότειναν δύο Αμερικανοί επιστήμονες.

9. Σύμφωνα με την τρέχουσα επιστημονική άποψη, ο φλοιός της Γης αποτελείται από τμήματα προσαρμοσμένα το ένα στο άλλο, όπως τα κομμάτια ενός παζλ. Αυτά τα τμήματα συνεχώς μετακινούνται πάνω κάτω. Μία πλευρά ενός τμήματος μπορεί να υποχωρήσει κάτω από την πλευρά του γειτονικού του τμήματος και να συμπιεστεί μέσα στον γήινο φλοιό, όπου διαλύεται. Αυτή η διεργασία κανονικά είναι πολύ αργή, αλλά σε ορισμένα μέρη κάτω από τους ωκεανούς έχει *πιο* γρήγορο ρυθμό. Η προτεινόμενη λύση είναι να τοποθετηθούν τα μη επαναχρησιμοποιήσιμα σκουπίδια σε τέτοια σημεία, ώστε να προωθηθούν προς το κέντρο της Γης και έτσι να καταστραφούν. Τελικά, αυτή η ιδέα δεν είναι και τόσο πρωτότυπη. Μήπως εδώ και αιώνες δεν

σπρώχνουμε τη σκόνη κάτω από τα χαλιά;

|  |  |  |
| --- | --- | --- |
| § | Πλαγιότιτλοι παραγράφων | Πλαγιότιτλοι νοηματικών ενοτήτων |
| 1 |  |  |
| 2 |  |  |
| 3 |  |  |
| 4 |  |  |
| 5 |  |  |
| 6 |  |  |
| 7 |  |  |
| 8 |  |  |
| 9 |  |  |

**5. Να διαβάσετε το ακόλουθο κείμενο και να συμπληρώσετε τον πίνακα με σημειώσεις που δίνουν το διάγραμμα του περιεχομένου.**

**Η Ελλάδα που αντιστέκεται**

1. Ο ΘΡΙΑΜΒΟΣ του Θόδωρου Αγγελόπουλου με την παμψηφεί βράβευση της ταινίας του «Μια αιωνιότητα και μια μέρα» στο Φεστιβάλ των Καννών είναι ένα μήνυμα για τις δυνατότητες που έχει αυτός ο τόπος και δεν τις αξιοποιεί.

2. ΑΥΤΟΣ Ο ΚΟΣΜΟΣ ο μικρός, ο μέγας, κατά τον ποιητή, έχει ένα μοναδικό και ανεκτίμητο θησαυρό: έναν πολιτισμό που παραμένει ζωντανός και ανανεούμενος επί χιλιάδες χρόνια, με κορυφαία εκδήλωση την ποίηση σε όλες τις μορφές της.

3. ΕΙΠΕ σε πρόσφατη συνέντευξή του ο βραβευμένος από χθες με χρυσό φοίνικα σκηνοθέτης:

«Είμαι Έλληνας ως προς τη γλώσσα και τον πολιτισμό. Αλλά για μένα η Ελλάδα δεν είναι μια χώρα. Είναι ένας πολιτισμός που διαπερνά τον κόσμο.»

4. ΑΥΤΗΝ την αλήθεια για τον πολιτισμό, ούτε την κατανοήσαμε ούτε την εκτιμήσαμε ποτέ, για να μετρήσουμε το αντίκρυσμά της στον κόσμο. Μείναμε στις κούφιες μεγαλοστομίες που εκφωνούνται στους πανηγυρικούς. Και πέραν αυτού μηδέν.

5. ΤΟ ΕΠΙΣΗΜΟ κρατικό ενδιαφέρον για τον πολιτισμό δεν βαθμολογείται ούτε καν με μια ολόκληρη μονάδα! Για το 1998 διατίθεται μόλις το 0,29% του κρατικού προϋπολογισμού για τον πολιτισμό, από 0,30% που ήταν το 1997 και 0,50% πριν από μερικά χρόνια. Κυριολεκτικά: κάθε πέρσι και καλύτερα

6. ΜΕΝΟΥΝ οι άνθρωποι που παράγουν πολιτισμό να παλεύουν μόνοι και αβοήθητοι στον παγκόσμιο στίβο της μουσικής, του κινηματογράφου, της λογοτεχνίας της ποίησης, του θεάτρου και των άλλων τομέων της τέχνης αντιμέτωποι με το άφθονο χρήμα των πολυεθνικών. Και όμως δεν είναι λίγες οι φορές που τα καταφέρνουν και τιμούν το όνομα αυτής της μικρής χώρας.

7. ΕΙΝΑΙ αξία αλλά και ευγενές εμπόρευμα -και προς εξαγωγήν- ο πολιτισμός που διαθέτει αυτή η χώρα. Ο Ζυλ Ντασέν είχε πει ότι η Ελλάδα είναι η πιο ανεπτυγμένη πολιτιστικά γωνιά της Ευρώπης και τόνιζε: «Δώστε μου τρεις θιάσους και σκηνοθέτες και μπορώ να κάνω θαύματα».

8. Η ΒΡΑΒΕΥΣΗ του Αγγελόπουλου είναι μια επιβεβαίωση όχι μόνο της δικής του αξίας αλλά και της διαχρονικής αξίας του πολιτισμού αυτού του τόπου, που διαπερνά το ποιοτικό (και ποιητικό) κινηματογραφικό έργο του.

9. ΜΑΚΑΡΙ να ξυπνήσουν ορισμένοι και να αντιληφθούν τι διαθέτει ο τόπος, που μπορεί να πρωταγωνιστήσει πολιτιστικά στην παγκοσμιοποιημένη αγορά. Ιδιαίτερα αυτοί που σκορπούν δισεκατομμύρια στο ποδόσφαιρο και στο μπάσκετ και εκτρέφουν χουλιγκάνους που αμαυρώνουν

το πνεύμα και τον πολιτισμό αυτού του τόπου.

|  |  |
| --- | --- |
| **§** | **ΜΕΡΗ ΤΟΥ ΚΕΙΜΕΝΟΥ** |
| 1 | ΕΙΣΑΓΩΓΉ στο θέμα, διατύπωση θέσης |
| 2 |  |
| 3 |  |
| 4 |  |
| 5 |  |
| 6 |  |
| 7 |  |
| 8 |  |
| 9 |  |